KLASA: P-489/23

URBROJ: 711-02-01/03-2024-06

Zagreb, 18. rujna 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandra Jozić-Ileković kao predsjednice Povjerenstva, te Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice** **Nicol Polenus, OIB: ……………., ravnateljice Razvojne agencije Daruvar,** na 60. sjednici održanoj 18. rujna 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznica** **Nicol Polenus, ravnateljica Razvojne agencije Daruvar, počinila je povredu članka 10. stavka 4. ZSSI-a.**
2. **Za povredu iz točke I. ove izreke obveznici Nicol Polenus izriče se opomena.**

Obrazloženje

Povjerenstvo je uvidom u Registar imovinskih kartica utvrdilo da obveznica Nicol Polenus, ravnateljica Razvojne agencije Daruvar, nije podnijela imovinsku karticu povodom godišnje obveze podnošenja do 31. siječnja 2023. za 2022. godinu, slijedom čega je u odnosu na navedenu obveznicu otvoren predmet broj: Pp-489/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 1. prosinca 2023., Registar obveznika te Registar imovinskih kartica.

Povjerenstvo je Odlukom od 18. srpnja 2024. u odnosu na obveznicu Nicol Polenus, ravnateljica Razvojne agencije Daruvar, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je 18. srpnja 2024. obveznici uputilo obavijest KLASA: P-489/23 URBROJ: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na navedenu obavijest Povjerenstva očitovala dopisom navodeći da joj je ovo prvi mandat na poziciji ravnateljice Razvojne agencije Daruvar te je zbog nedovoljnog poznavanja svih obveza vezano uz ZSSI propustila pravovremeno podnijeti imovinsku karticu za 2022. godinu. Također napominje da se u njezinoj imovinskoj kartici ništa nije promijenilo u odnosu na prethodno prijavljeno stanje koje je prijavila 6. srpnja 2022. godine. Naime, nije bilo nikakvih novih stjecanja ili otuđenja imovine koja bi utjecala na sadržaj imovinske kartice, navodi obveznica.

Također, navodi da se u navedenom periodu podvrgavala intenzivnom liječničkim zahvatima, što je dodatno otežalo pravovremeno ispunjavanje obveza u tom periodu, uključujući podnošenje imovinske kartice.

Uz to, želi istaknuti da je u svom dosadašnjem radu na mjestu ravnateljice uvijek djelovala u skladu sa zakonom i najvišim etičkim standardima te da je propust u podnošenju imovinske kartice bio nenamjeran te ne proizlazi iz bilo kakve namjere da se prekrši ZSSI ili sakriju podaci. Saznanjem ove greške odmah je ispunila te podnijela imovinsku karticu za 2022. godinu u najkraćem mogućem roku. Nadalje, navodi da se educirala i poduzela sve potrebne korake kako bi se osiguralo da ubuduće ne dolazi do sličnih propusta jer je imovinsku karticu za 2023. godinu podnijela pravovremeno te će i pravovremeno ispunjavati i sve svoje buduće obveze, navodi obveznica.

Povjerenstvo je uvidom u Registar obveznika utvrdilo da Nicol Polenus dužnost ravnateljice Razvojne agencije Daruvar obnaša od 1. siječnja 2022.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu za 2022. do 31. siječnja 2023. Obveznica je imovinsku karticu povodom godišnje obveze podnošenja za 2022. godinu Povjerenstvu podnijela 18. prosinca 2023., dok je imovinsku karticu povodom godišnje obveze podnošenja za 2023. godinu Povjerenstvu podnijela 26. siječnja 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Nicol Polenus propustila podnijeti imovinske kartice Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir činjenicu da joj Povjerenstvo dosad nije izreklo sankciju radi povrede odredbi ZSSI-a te da je podnijela imovinsku karticu povodom stupanja na dužnost, kao i da je naknadno podnijela imovinsku karticu povodom godišnje obveze podnošenja za 2022. godinu, Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obveznici da je i dalje dužna u zakonom predviđenim rokovima Povjerenstvu podnositi imovinske kartice.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Nicol Polenus, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana